Broj: 711-I-1362-M-68/23-07-24

Zagreb, 2. lipnja 2023.

**ZORAN MOROVIĆ**

**općinski načelnik Općine Sali**

**Predmet: mišljenje na zahtjev obveznika Zorana Morovića**

**- daje se**

Povjerenstvo za odlučivanje o sukobu interesa (dalje: Povjerenstvo) dana 9. ožujka 2023. pod brojem 711-U-3430-M-68/23-01-28 zaprimilo je zahtjev za davanjem mišljenja koji je podnio obveznik Zoran Morović, općinski načelnik Općine Sali.

U podnesenom je zahtjevu obveznik postavio upit smije li kao općinski načelnik Općine Sali, u ime Republike Hrvatske kao davatelja, potpisati Ugovor o zakupu poljoprivrednog zemljišta u vlasništvu države na području Općine Sali, sa Obiteljskim poljoprivrednim gospodarstvom (dalje: OPG) čija je nositeljica supruga njegovog brata. Pritom navodi da je Općinsko vijeće Općine Sali na prijedlog Povjerenstva za zakup donijelo Odluku o izboru najpovoljnije ponude za zakup poljoprivrednog zemljišta u vlasništvu države na području Općine Sali od 8. lipnja 2022. i to nakon pribavljenog mišljenja Zadarske županije, Upravnog odjela za poljoprivredu, ribarstvo i EU fondove od 4. srpnja 2022. i suglasnosti Ministarstva poljoprivrede od 29. kolovoza 2022. Zaključno je naveo da je navedenom Odlukom OPG-u čija je nositeljica supruga njegovog brata, kao najpovoljnijem ponuditelju dodijeljeno zemljište u zakup

Povjerenstvo je povodom postavljenog upita od nadležnog Županijskog državnog odvjetništva zatražilo mišljenje vezano uz potpisivanje ugovora u ime Republike Hrvatske u slučaju izuzimanja općinskog načelnika od sklapanja navedenog ugovora u smislu na koga u takvim slučajevima prenijeti ovlast za sklapanje tog ugovora u ime Republike Hrvatske, a kako bi sklopljeni ugovor bio valjan i proizvodio pravne učinke. Također, Povjerenstvo je od Općine Sali i Općinskog vijeća Općine Sali zatražilo očitovanje je li obveznik Zoran Morović deklarirao Općinskom vijeću Općine Sali i Povjerenstvu za zakup poljoprivrednog zemljišta činjenicu da se na javni natječaj za dodjelu zakupa za poljoprivredno zemljište u vlasništvu države na području Općine Sali javio OPG čija je nositeljica supruga njegovog brata te je li se obveznik izuzeo od sudjelovanja na navedenom natječaju. Također, zatražena je informacija je li obveznik potpisivao ikakve akte vezano za navedeni postupak i imao uvid u provedbu i pripremu postupka od strane stručnih službi Općine Sali.

Općinsko vijeće Općine Sali odgovorilo je na upit Povjerenstva dopisom u kojem je navedeno da je općinski načelnik Zoran Morović jasno i otvoreno deklarirao Općinskom vijeću Općine Sali činjenicu da se na javni natječaj za dodjelu zakupa za poljoprivredno zemljište u vlasništvu države na području Općine Sali javio OPG čija je nositeljica supruga njegovog brata.

Također, Općina Sali odgovorila je na traženje Povjerenstva dopisom u kojem je navedeno da općinski načelnik Zoran Morović nije imao uvid u provedbu i pripremu postupka od strane Povjerenstva za zakup poljoprivrednog zemljišta u vlasništvu Republike Hrvatske na području Općine Sali. Također, navedeno je i da općinski načelnik nije potpisivao nikakve akte vezano uz navedeni postupak.

Povodom podnesenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje u tekstu: ZSSI) na 9. sjednici održanoj 2. lipnja 2023. godine, obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 9. stavkom 1. ZSSI-a propisano je da je, ako se pojave okolnosti koje se mogu definirati kao potencijalni sukob interesa, obveznik dužan deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da će se obveznik, ako zakonom nije drukčije propisano izuzeti od donošenja odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Dakle, obveznik je sukladno članku 9. stavku 1. ZSSI-a, dužan deklarirati okolnost da je OPG, čija je nositeljica supruga njegovog brata, podnio prijavu na javni natječaj za dodjelu poljoprivrednog zemljišta u zakup odnosno za prodaju državnog poljoprivrednog zemljišta, i to članovima Općinskog vijeća Općine Sali te članovima Povjerenstva za zakup poljoprivrednog zemljišta u vlasništvu države te s istom okolnosti upoznati javnost objavom na internetskoj stranici Općine. Na taj način pravodobno se skreće pozornost članovima predstavničkog tijela, odnosno članovima Povjerenstva za zakup poljoprivrednog zemljišta u vlasništvu države i zainteresiranoj javnosti na potrebu kontrole provedbe predmetnog javnog natječaja te, ako dođe do sklapanja ugovora, na potrebu provođenja nadzora nad izvršavanjem istog.

U ovom slučaju radi se o zakupu poljoprivrednog zemljišta za što je procedura propisana Zakonom o poljoprivrednom zemljištu („Narodne novine broj 20/18, 115/18, 98/19 i 57/22)

Člankom 31. stavkom 1. Zakona o poljoprivrednom zemljištu propisano je da se poljoprivredno zemljište u vlasništvu države daje u zakup putem javnog natječaja na rok od 25 godina s mogućnošću produljenja za isto razdoblje.

Stavkom 5. istog članka istog članka propisano je da odluku o raspisivanju javnog natječaja za zakup donosi općinsko ili gradsko vijeće na čijem se području zemljište nalazi, o čemu je jedinica lokalne samouprave dužna obavijestiti županiju i Ministarstvo.

Stavcima 12. do 14. istog članka propisano je da odluku o izboru najpovoljnije ponude za zakup donosi općinsko ili gradsko vijeće odnosno Gradska skupština Grada Zagreba, na čijem području se zemljište nalazi, na prijedlog Povjerenstva za zakup poljoprivrednog zemljišta u vlasništvu države (u daljnjem tekstu: Povjerenstvo za zakup) pri čemu jedinice lokalne samouprave istu dostavljaju na prethodno mišljenje županiji i suglasnost Ministarstvu, a Grad Zagreb na suglasnost Ministarstvu. Povjerenstvo za zakup imenuje predstavničko tijelo jedinica lokalne samouprave odnosno Grada Zagreba, a čini ga pet članova: po jedan predstavnik pravne, geodetske i agronomske struke te dva predstavnika općinskog ili gradskog vijeća odnosno Gradske skupštine Grada Zagreba, na čijem se području zemljište nalazi. Članovi Povjerenstva iz stavka 13. ovog članka kao i članovi njihovih obiteljskih poljoprivrednih gospodarstava ne mogu biti sudionici javnih natječaja za zakup i prodaju koji su u nadležnosti tog Povjerenstva.

Člankom 33. istog Zakona propisano je da stručne poslove u vezi s postupkom provedbe javnog natječaja za zakup obavlja upravno tijelo općine ili grada odnosno Grada Zagreba nadležno za poljoprivredu.

Člankom 37. Zakona o poljoprivrednom zemljištu propisano je da se početna zakupnina utvrđuje prema površini i kulturi katastarske čestice te jediničnoj zakupnini prikazanoj po županijama, katastarskim općinama i katastarskim kulturama. Jediničnu zakupninu i način izračuna početne zakupnine za zakup Vlada Republike Hrvatske propisuje uredbom.

Istim Zakonom, člankom 38. propisano je da na temelju odluke o izboru najpovoljnije ponude na javnom natječaju za zakup, općinski načelnik, odnosno gradonačelnik u ime Republike Hrvatske i podnositelj ponude sklapaju ugovor o zakupu u pisanom obliku. Stavkom 8. istog članka propisano je da je zakupnik dužan jedinici lokalne samouprave, odnosno Gradu Zagrebu na čijem se području zemljište nalazi podnositi godišnje izvješće o ispunjavanju ciljeva Gospodarskog programa svake godine do kraja ožujka za prethodnu godinu.

Iz citiranih odredbi Zakona o poljoprivrednom zemljištu proizlazi da općinski načelnik sklapa ugovor o zakupu poljoprivrednog zemljišta u ime Republike Hrvatske. Povjerenstvo stoga utvrđuje da takav ugovor ne predstavlja poslovni odnos između zakupnika i jedinice lokalne samouprave na čijem se području zemljište nalazi, odnosno u ovom slučaju Općine Sali i OPG-a, već poslovni odnos nastaje između zakupnika i Republike Hrvatske.

Međutim, iako obveznik ne odlučuje niti samostalno, niti temeljem prijedloga nekog drugog tijela o odabiru ponude za dodjelu državnog poljoprivrednog zemljišta u zakup, situacija u kojoj poslovni subjekt kojem je nositelj član obitelji obveznika ili druga s njim povezana osoba podnosi prijavu na javni natječaj koji provodi tijelo javne vlasti u kojem obveznik obnaša dužnost općinskog načelnika, predstavlja okolnost koja se može definirati kao potencijalni sukob interesa, obzirom da obveznikov privatni interes može utjecati na njegovu nepristranost u obavljanju javne dužnosti.

Vezano uz izričitu ovlast općinskog načelnika na sklapanje ugovora o zakupu u ime Republike Hrvatske na temelju odluke o izboru najpovoljnije ponude na javnom natječaju za zakup odnosno sklapanje ugovora o prodaji poljoprivrednog zemljišta u vlasništvu države, Povjerenstvo je od Državnog odvjetništva Republike Hrvatske zaprimilo mišljenje Broj: M-DO-58/2023-2 od 16. svibnja 2023. godine u kojem se u bitnom navodi da izuzimanje općinskog načelnika od sklapanja ugovora o zakupu u ime Republike Hrvatske na temelju odluke o izboru najpovoljnije ponude na javnom natječaju za zakup te prijenos ovlasti za sklapanje ugovora na drugu osobu (pročelnika odnosno drugog službenika jedinice lokalne samouprave ili, u jedinicama u kojima općinski načelnik odnosno gradonačelnik ima zamjenika izabranog iz reda pripadnika nacionalnih manjina, na tog zamjenika) ne utječe na valjanost ugovora pri čemu bi prijenos ovlaštenja trebao biti u obliku specijalne punomoći za poduzimanje konkretnog pravnog posla, a koja punomoć mora biti sastavni dio ugovora uz navođenje funkcije koju osoba na koju se ovlaštenje prenosi obnaša u općini odnosno gradu.

Slijedom navedenog, Povjerenstvo ističe da je obveznik dužan, uz obvezu deklariranja, sukladno članku 9. stavku 1. ZSSI-a, ako bi ponuda OPG-a kojemu je nositeljica supruga njegovog brata bila u postupku javnog natječaja utvrđena najpovoljnijom, izuzeti se od sklapanja ugovora o zakupu odnosno ugovora o prodaji poljoprivrednog zemljišta u vlasništvu države te za poduzimanje navedenih radnji ovlastiti putem specijalne punomoći (zamjenika ako ga ima, pročelnika ili drugog službenika jedinice lokalne samouprave), sukladno citiranom mišljenju Državnog odvjetništva Republike Hrvatske.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Zoran Morović, elektroničkom dostavom
2. Objava na internetskoj stranici Povjerenstva
3. Pismohrana